Jørn Dohrmann (DF), 2008-05-08:
Jeg vil starte lidt der, hvor hr. Bjarne Laustsen slap.
Når han siger, at der er skåret ned ude i kommunerne, så må jeg bare lige erindre hr. Bjarne Laustsen om, at der er tilført kommunerne over 30 mia. kr. ekstra i forhold til 2001.
Hvis der altså, som også hr. Bjarne Laustsen siger, skal prioriteres, så er det jo netop også ude i kommunerne, man skal lære at prioritere, hvordan man bruger pengene og ikke bare sige, at det er regeringens skyld.
Det der med, om der kommer en ny regering inden for ganske kort tid, tror jeg, vi er ganske mange, der håber ikke er tilfældet.
Nu må vi hellere forholde os lidt til det beslutningsforslag, som vi her i dag har på programmet.
Jeg må sige, at er der nogen, der sætter økologi højt på dagsordenen, er det os i Dansk Folkeparti.
Lad mig også bare nævne, at med økologipakken har vi været med til at give mulighed for rådgivning netop for også at kunne rådgive skolerne, hvor økologerne bl.a. går ind og rådgiver skolerne om, hvad det er for nogle fødevarer, de kunne satse på over for de unge mennesker.
Vi har f.eks. også på finansloven afsat penge til mad til børn, fra før de starter med at gå i skole.
Det, vi også har lagt op til, er jo, at forældrene skal tage et medansvar.
Det her er ikke bare, som Enhedslisten lægger op til, at det hele skal være en stor gavebod.
Man skal også som forældre være med til at tage et ansvar.
Nej, for de børn har jo friplads, og de, der har friplads, får jo også gratis mad, så vi har netop taget hensyn til, at vi ligesom kommer hele vejen rundt, hvor alle bliver en del af det her.
Vi synes jo i hvert fald, at der er mange andre aspekter, vi også skal have indover, når vi taler om, hvorvidt det kun skal være økologiske madvarer, der skal tilbydes.
Der kan godt være nogle andre, der har en anden holdning om, hvorvidt det skal være økologisk, og så skal der altså gives mulighed for at fravælge.
Det med at sige, at det skal være gratis fra 1. august 2009, uden at der nogen steder står - jeg har i hvert fald ikke fundet det - hvad det her vil løbe op i i kroner og øre, er altså sådan en gratis omgang, eller hvad man skal kalde det.
Der er ingen konsekvenser for den, der fremsætter forslaget, man vil kun dele ud af de gode ting.
Samtidig har vi en stor diskussion om fødevarepriser.
Hvad vil det her f.eks. betyde for resten af befolkningen, der vil hen og købe økologiske varer, hvis det er, at man forfordeler på det her område?
Kan de her varer overhovedet skaffes i den fornødne kvalitet og mængde, hvis det f.eks. er, at man skal blive ved med at udbygge og fortsætte den linje, som forslagsstilleren har lagt op til?
Derfor skal vi jo sikre, at vi i dag skaber nogle rammer, som gør, at der er en god økologisk produktion, og at varerne kan leveres.
Men når vi både har givet økologipakken og andet i forbindelse med finansloven for at kunne rådgive og for at kunne give de børn, som ikke er startet i skolen endnu, god, sund mad, så mener vi jo, at vi har taget et stort skridt i den rigtige retning, som vi vil kalde det.
Men at sige, at det skal være en stor gavebod uden ligesom at have regnet konsekvenserne igennem, mener vi nok lige er sådan at stramme det hele lige lovlig meget.
Intentionerne er vi jo fuldstændig enige i.
Hvis det er, at vi kan gøre det her og sikre, at folk vælger økologisk mad og ligesom følger den økologiske trend, er det godt nok, men det skal være folks frie valg, også fremover.
Vi støtter altså ikke beslutningsforslaget, som bliver fremsat her, men intentionerne om at give folk noget god og sund mad bakker vi op.